Izvor: Patrik Macek/PIXSELL

Nakon što je na Pernarove "posjete" srednjim školama osudila pravobraniteljica za djecu Ivana Milas Klarić, reagiralo je i Ministarstvo znanosti i obrazovanja koje je školu odlučilo poslati upute.

Ponašanje sabrskog zastupnika Ivana Pernara svojim priopćenjem već je osudila pravobraniteljica za djecu Ivana Milas Klarić u kojem je naglasila kako je primjer nedopuštenog političkog iskorištavanja djece djelovanje zastupnika Ivana Pernara, koji je mimo svih propisa i pravila, ulazio i razgovarao s učenicima, fotografirao se i objavljivao njihove fotografije na svojem Facebook profilu.

Milas Klarić je pozvala i Ministarstvo znanosti i obrazovanja te osnivače škola da školama daju jasne upute i podršku u zaštiti učenika i sprečavanju neovlaštenog ulaska stranih osoba u prostore odgojno-obrazovnih ustanova.

Kako piše Srednja.hr Ministarstvo znanosti upravo je to i učinilo. Između ostaloga Ministarstvo znanosti i obrazovanja u svome priopćenju ističe kako 'će uputiti preporuku školama kako se ponašati prilikom neovlaštenoga ulaska stranih osoba u prostore odgojno-obrazovnih ustanova. S tim u svezi, djelatnici odgojno-obrazovnih ustanova upućeni su u sadržaje zakona, pravilnika i propisa, koji se odnose na zaštitu i prava djece te zakonsku regulativu koja se odnosi na zaštitu prava djece i učitelja od ravnatelja koji je obvezan s osnivačem školske ustanove omogućiti učenicima rad u sigurnom okruženju.'

Priopćenje Ministarstva znanosti i obrazovanja prenosimo u nastavku:

'Važeći Pravilnik o načinu postupanja odgojno-obrazovnih radnika školskih ustanova u poduzimanju mjera zaštite prava učenika te prijave svakog kršenja tih prava nadležnim tijelima u članku 17. propisuje: „U skladu s kućnim redom školske ustanove ravnatelj je obvezan odrediti dežurstvo odgojno-obrazovnog ili drugog radnika na ulazu u školsku ustanovu i u svim unutarnjim i vanjskim prostorima školske ustanove kada ih koriste učenici.“

Također, treba naglasiti i važnost Pravilnika o kućnom redu koji propisuje kako učenici ne smiju bez odobrenja ravnatelja dovoditi u školu strane osobe te da je u školi zabranjen svaki oblik nasilja, izražavanja neprijateljstva, nesnošljivosti i drugoga neprimjerenog ponašanja.

Ministarstvo znanosti i obrazovanja zaprimilo je dopis ravnateljice Hotelijersko-turističke škole u Zagrebu te ravnateljice Upravne škole Zagreb vezano uz ulazak saborskoga zastupnika Ivana Pernara u prostorije škole.

Jednako tako, Ministarstvo je zaprimilo obavijest pravobraniteljice za djecu doc. dr. sc. Ivane Milas Klarić u svezi s „neprimjerenim ponašanjem“ saborskoga zastupnika Ivana Pernara. U predmetnim obavijestima, Ministarstvo je obaviješteno o neovlaštenome ulasku gospodina Pernara u škole, fotografiranju s učenicima te poticanju učenika na neprimjereno ponašanje i kršenje školskih pravila.

Ministarstvo znanosti i obrazovanja kontaktiralo je ravnateljice škola te utvrdilo da su u predmetnim slučajevima škole postupile sukladno pravilima pozvavši se na važeći Zakon o odgoju i obrazovanju te Pravilnik o kućnome redu. Posebno je istaknuta odredba o zabrani dovođenja stranih osoba u školu bez odobrenja ravnatelja. Također, škole su slučaj prijavile nadležnim institucijama - policiji, a pravobraniteljica je slučaj prijavila i Državnom odvjetništvu", prenosi Srednja.hr.

N1 pratite putem aplikacija za Android | iPhone/iPad | Windows| i društvenih mreža Twitter | Facebook | Instagram.